O‘zbekiston MDHga a’zo davlatlar bojxona xizmatlari rahbarlari kengashi yig‘ilishiga mezbonlik qilmoqda

O‘zbekiston MDHga a’zo davlatlar bojxona xizmatlari rahbarlari kengashining 70-yig‘ilishiga mezbonlik qilmoqda. Bu haqda Bojxona qo‘mitasi matbuot xizmati ma’lum qildi.

Kengash yig‘ilishida Armaniston, Belarus, Ozarbayjon, Rossiya, Tojikiston, Qirg‘iziston, Qozog‘iston va O‘zbekiston bojxona xizmati rahbarlari va delegatsiyalari ishtirok etmoqda.
Yig‘ilishning asosiy tadbiri 21-noyabr, payshanba kuni Toshkentdagi “O‘zbekiston” anjumanlar saroyida bo‘lib o‘tdi.
Yig‘ilish davomida bojxona sohasining turli yo‘nalishlari bo‘yicha xalqaro hamkorlikni yanada kuchaytirishga qaratilgan bir qator hujjatlar imzolandi. Xususan, transport va tijorat hujjatlariga tushiriladigan bojxona organlarining muhr va shtamplarini o‘zaro taqdim etish tartibi to‘g‘risidagi kelishuv, temir yo‘lda tashiladigan yuklarning bojxona operatsiyalarini amalga oshirishda bojxona organlari va temir yo‘lda tashuvchilar o‘rtasida o‘zaro hamkorlikning texnologik yo‘riqnomasi imzolandi.
MDHga a’zo davlatlar bojxona xizmatlari rahbarlari kengashining 70-yig‘ilishi ko‘plab ikki tomonlama uchrashuvlar uchun ham o‘ziga xos muloqot maydoniga aylandi.
Mazkur uchrashuvlar natijasida:
O‘zbekiston va Tojikiston bojxona xizmatlari o‘rtasida bojxona chegaralari orqali olib o‘tilayotgan tovar va transport vositalari haqida oldindan axborot almashinuvini yo‘lga qo‘yishga doir bayonnoma;
O‘zbekiston va Ozarbayjon bojxona xizmatlari o‘rtasida bojxona chegaralari orqali harakatlanayotgan tovar va transport vositalari haqida o‘zaro axborot almashinuvining texnik shartlari;
O‘zbekiston va Rossiya bojxona xizmatlari o‘rtasida bojxona chegaralari orqali harakatlanayotgan tovar va transport vositalari haqida o‘zaro axborot almashinuvi bo‘yicha kelishuvga kiritiladigan qo‘shimcha va o‘zgartirishlar;
O‘zbekiston Bojxona qo‘mitasining Bojxona instituti va Rossiya bojxona xizmatining Bojxona akademiyasi o‘rtasida 2020—2025-yillarda kadrlar tayyorlash va malakasini oshirish bo‘yicha hamkorlik rejasi imzolandi.
Yig‘ilish davomida kengash ishida alohida faollik ko‘rsatib kelayotgan va bojxona sohasida xalqaro hamkorlikni rivojlantirishga qo‘shgan hissasi uchun bir qator mahalliy va xorijiy delegatsiyalar vakillari kengashning 70-yubiley yig‘ilishi munosabati bilan ta’sis etilgan esdalik ko‘krak nishonlari bilan taqdirlandi.